Henning Carr Ekroll

Henning Carr Ekroll (født 1985) er en norsk journalist, forfatter og fotograf. Han har mottatt flere SKUP-diplom, SKUP-prisen og Den store journalistprisen for arbeid med undersøkende journalistikk. Han er nyhetssjef i Aftenposten. 

Ekroll er utdannet journalist ved Høgskolen i Oslo, og har studert statsvitenskap ved Universitetet i Oslo. 

 Virke 
Ekroll har arbeidet som reporter i NRK Dagsrevyens samfunns- og utenriksavdeling, som fotojournalist, bildesjef i VG og som fotograf og journalist i Rogalands Avis. Han har vært ansatt i Aftenposten siden 2011. 

I 2010 avslørte Ekroll hvordan sensitiv informasjon om de hemmelige tjenestene og Regjeringens krigshovedkvarter var kompromittert på grunn av sikkerhetssvikt og manglende rutiner i statsforvaltningen. I 2013 kom det fram at Ekroll var én av ni journalister Etterretningsbataljonen i Forsvaret hadde kartlagt ulovlig. Kartleggingen ble satt i sammenheng med journalistenes arbeid med etterretningstematikk. Datatilsynet konkluderte i september 2014 med at bataljonens registreringer var i strid med Personopplysningsloven. Forsvaret fikk et gebyr på 75 000 kroner for å ha krenket journalistenes rett til privatliv. Samme måned fikk Forsvaret kritikk av OSSEs høykommissær for mediefrihet, som uttalte at kartlegging av uavhengige journalister «aldri kan rettferdiggjøres».

Sammen med kollega Siri Gedde-Dahl fikk Ekroll i 2014 SKUP-diplom fra Stiftelsen for en Kritisk og Undersøkende Presse for granskingen av hvordan Forsvarsbygg solgte tusenvis av Forsvarets eiendommer. Aftenposten avdekket blant annet hvordan forsvarsansatte privat hadde hentet ut milliongevinster ved videresalg av statseide eiendommer de hadde kjøpt gjennom en dels regelstridig forkjøpsrett.

Ekroll var i 2016 reportasjeleder for Aftenpostens arbeid med Panama Papers-avsløringene. 

I 2018 og 2019 gransket Ekroll og kollega Carl Alfred Dahl pengebruken blant stortingsrepresentantene. De avslørte at representantene Mazyar Keshvari og Hege Haukeland Liadal hadde levert falske reiseregninger. Keshvari ble høsten 2020 dømt av Høyesterett til elleve måneders ubetinget fengsel for å ha svindlet Stortinget, mens Liadal ble dømt til syv måneders fengsel i januar 2022. Journalistene avdekket også andre brudd på regelverk og skattelovgivning som førte til at flere stortingsrepresentanter måtte betale tilbake penger. Arbeidet førte til SKUP-diplom og Data-SKUP-diplom høsten 2019.

I 2021 var han en del av Aftenposten-teamet bak den såkalte Pendlerboligsaken. Arbeidet avdekket at flere stortingsrepresentanter og senere statsråder hadde utnyttet det eksisterende regelverket om gratis pendlerboliger for stortingsrepresentanter.

I 2025 skrev Ekroll og kollega Magnus Lysberg Aftenposten-artikkelen som utløste Bet Shemesh-saken.

 Bibliografi 

 Skattepengene som forsvant Aschehoug (2018) ISBN 9788203297489
 Vi, Ukraina Dreyers Forlag (2025) ISBN 9788282657648

 Referanser 

 Eksterne lenker 





Kategori:Norske journalister
Kategori:Personer fra Stavanger kommune